超意神探︱張家輝六個分身仲反串演出 無意預測票房︰唔好扮專家
香港追兇心理電影《超意神探》,由張家輝、周勵淇、譚耀文、唐文龍主演,講述張家輝飾演擁有超憶症的警探運用過人記憶,在潛意識中化身不同人物代入兇手心理以抽出真兇。《超意神探》今日(23日)舉行首映禮,張家輝攜同Niki周勵淇與唐文龍現身,並於活動上接受傳媒訪問。
張家輝與周勵淇於《超意神探》首映上接受訪問,分享到張家輝在電影裡變裝演出時,張家輝笑言不覺帶喜感:「我覺得只係分裂出唔同角色嘅功能、賦予唔同性格行為,唔係喜劇嘅嘢嚟,有嘅都係Sense humor(幽默感),(變裝)出發點唔係想搞笑嘅。」
張家輝在電影裡六次化身不同造型了解兇手心理,他笑言六個角色造型都相當喜歡:「最特別唔鍾意張家輝自己呢個角色!因為嗰啲有劇本可以跟住嚟做,張家輝自己冇劇本、成日直播,令我壓力好大,所以成日演自己演得唔係幾好。」至於要反串扮女人,張家輝表示要為案件其中一環、也沒有搞笑的成份,更笑指不記得有沒有「裝假狗」呈現曲線身材。
與張家輝有不少對手戲的周勵淇,表示自己沒有機會親眼見到家輝哥的反串裝扮,但表示見證到他拍攝的辛苦程度:「因為佢不斷咁換造型,拍嗰時係夏天好熱﹐你話係咪自己攞嚟?」張家輝則笑指:「係咪攞嚟衰呀?不過我覺得各人嘅追求唔同,我唔係鍾意辛苦,我要夠大膽、去嘗試、會辛苦啲,但係我自己都好願意換取到挑戰。」張家輝於《超意神探》不乏動作武打戲份,他亦分享指:「因為導演本身係成家班嘅動術指導,我都好期待佢會點拍法﹐喺拍攝之前我都經過訓練、排練先去現場。」
《超意神探》為張家輝與周勵淇出道以來首次合作,張家輝開玩笑指:「我好細個就想同Niki合作㗎喇!不過我離開咗TVB佢先入去咋嘛!」周勵淇則表示:「我冇緊張、我好興奮!因為我好鍾意認真嘅演員,我自己做足晒功課,去到現場都仲係覺得佢好犀利,可以控制晒成個場面,我自己就好戰戰兢兢做好自己嘅崗位先,好在冇咩差池。」
近日香港電影票房較年前低迷,張家輝被問到對《超意神探》票房的期望時表示:「冇演員唔會期待自己演嘅戲有好成績,但係會咁諗啫,都係好被動嘅行為,自己做好咗就算。」
《超意神探》已於內地以網大形式播映,張家輝談到對在香港上映的影響時則表示:「演員只能夠負責演戲,部戲寫劇本前期、拍攝、後期、宣傳、用咩檔期上、喺咩地方上同演員係冇關嘅。只要喺拍戲嘅時候做返自己本份,唔好乜嘢都攞嚟扮專家!」談到內地影壇,張家輝則笑指有拍攝迎合內地觀眾的作品:「我啱啱拍咗套好大膽迎合內地嘅電影叫《贖夢》(由張家輝自導自演)呢部係冇鬼嘅鬼片,係心中有鬼!好大膽㗎,係好偏門嘅題材!」
近日張家輝太太關詠荷拍攝廣告,被問及會否支持太太時,張家輝笑指:「支持!梗係支持啦!(有沒有與你商量?)有商量、出雙糧啊!」